Суксэ-Мікалай (па-лацінску: Suxe sive Nicholaus) — адзін з нальшанскіх князёў (nobilis de Lettowia de provincia Nalsen). За часам вялікага князя літоўскага Шварна, недзе ў 1266—1268 г., уцёк разам з братам з ВКЛ у Рыгу, дзе ахрысьціўся зь імем Мікалай. Затым, 5 красавіка 1268 г., браты сталі васаламі рыскага арцыбіскупа Альбэрта аддаўшы яму свае страчаныя ўладаньні ў Нальшанах і атрымаўшы іх назад у якасьці фэодаў — такім чынам, на арцыбіскупа ўскладаўся клопат пра вызваленьне ўладаньняў сваіх васалаў з пад улады паганцаў. У 1272—1274 г. Суксэ прымаў удзел ў паходах лівонскіх немцаў на Аўкштайтыю, у тым ліку і Нальшаны, загінуў падчас аднаго з паходаў.